# REPUBLIKA SRBIJA

# NARODNA SKUPŠTINA

# Odbor za prava deteta

# 23 Broj 06-2/405-15

9.oktobar 2015.godine

# B e o g r a d

# Z A P I S N I K

# SA SEDME SEDNICE ODBORA ZA PRAVA DETETA

# ODRŽANE 9.OKTOBRA 2015.GODINE

# Sednica je počela u 9,30 časova.

# Sednicom je predsedavala Maja Gojković, predsednica Narodne skupštine Republike Srbije i predsednica Odbora za prava deteta.

# Sednici su prisustvovali: mr Igor Bečić, Gordana Čomić, potpredsednici Narodne skupštine; Nada Lazić, zamenik predsednika Odbora za prava deteta; Milanka Jevtović Vukojčić, dr Vesna Rakonjac, Mirjana Dragaš i Milena Ćorilić članovi Odbora i Anamarija Viček, Zlata Đerić i Biljana Hasanović Korać zamenici članova Odbora.

# Sednici nisu prisustvovali: Veroljub Arsić, Konstantin Arsenović, prof.dr Vladimir Marinković i akademik Ninoslav Stojadinović, potpredsednici Narodne skupštine; Mirko Čikiriz, Nevena Stojanović , Dubravka Filipovski , Elvira Kovač, Snežana Malović i Branka Bošnjak članovi Odbora.

Sednici su prisustvovali i: Branka Gajić, pomoćnik ministra za rad, zapošljavanje, boračka i socijalna pitanja i Dragan Vulević, načelnik Odeljenja za upravno-nadzorne poslove u oblasti porodične zaštite u Sektoru za brigu o porodici i socijalnu zaštitu Ministarstva za rad, zapošljavanje, boračka i socijalna pitanja.

# Predsednica je konstatovala da su ispunjeni uslovi za rad i odlučivanje, te je stavila na glasanje predloženi

# D n e v n i r e d:

# 1. Razmatranje Predloga zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece.( broj 011-1227/15 od 4.maja 2015.godine);

# Članovi Odbora su jednoglasno USVOJILI predloženi Dnevni red.

# 

# Pre prelaska na rad po tačkama utvrđenog Dnevnog reda, članovi Odbora su jednoglasno, bez primedbi usvojili Zapisnik sa Šeste sednice Odbora za prava deteta, održane 19. marta 2015. godine.

# PRVA TAČKA DNEVNOG REDA: Razmatranje Predloga zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece.

# Maja Gojković je obrazložila da Odbor za prava deteta matično nije nadležan odbor za razmatranje Predloga zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece, ali da imajući u vidu da se tematika tiče zaštite prava deteta, smatra da Odbor treba da prođe kroz ovu materiju i da određene zaključke, uz napomenu da su Konvenciju ratifikovale sve zemlje EU, sem Italije te da je ista u skladu sa Evropskom agendom.

**Branka Gajić**, pomoćnik ministra za rad, zapošljavanje, boračka i socijalna pitanja je kao predstavnik predlagača istakla da Predlog zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece, reguliše materiju realizacije odluka stranih organa u oblasti vršenja roditeljskog prava, zaštite prava deteta na najširem nivou, kao i zaštite imovinskih prava deteta.

**Milanka Jevtović Vukojičić** je rekla da ratifikacija ovog Zakona predstavlja značajan element na putu pridruživanja našeg zakonodavstva zakonodavstvu Evropske unije i poglavlju 24.Istakla je da je najveći značaj ove Konvencije upravo stavljanje u fokus interesovanja zaštite najboljeg interesa deteta i to u odnosima na relaciji roditelj – dete. Naglasila je da u skladu sa Konvencijom UN o pravima deteta, dete ima pravo da živi sa svojim roditeljima, a da u slučaju kada mu to nije omogućeno, zakon i sve međunarodne konvencije detetu priznaju pravo na održavanje ličnih kontakata sa roditeljem sa kojim ne živi. Istakla je da ono što je sa aspekta zaštite najboljeg interesa deteta itekako važno, jeste da se ovim predlogom i potvrđivanjem ove Konvencije omogućava jednak tretman sve dece bez obzira na njihovo državljanstvo.Navela je da je značaj Konvencije u tome što se određuju nadležni organi koji postupaju u situacijama zaštite roditeljsko-dečjeg odnosa, a u cilju zaštite najboljeg interesa deteta.

Takođe ja naglasila da je potvrđivanje ove konvencije značajno zbog priznavanja izvršnih i pravosnažnih presuda država koje su članice i potpisnice ovog sporazuma, kao i da je značajno u kontekstu postupanja nadležnih organa u mestu boravišta deteta kada je neophodno određivanje privremenih i hitnih mera. Pojasnila je da su hitne mere značajne sa aspekta zaštite najboljeg interesa deteta , a posebno preduzimanje tih hitnih mera u slučajevima zaštita deteta od nasilja.

Na kraju je konstatovala da Predlog zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece, zajedno sa ostalim potvrđenim i ratifikovanim konvencijama ide u pravcu zaštite najboljeg interesa deteta na putu pridruživanja i implementacije našeg zakonodavstva zakonodavstvu EU, te da po njenom mišljenju nema nikakve dileme da bi zaključak Odbora za prava deteta trebalo da ide u prilog potvrđivanja ove Konvencije.

**Maja Gojković** je zaključila diskusiju po prvoj tački dnevnog reda i stavila na glasanje Predlog zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece, kao i predlog da za izvestioca Odbora bude određena član Odbora, Milanka Jevtović Vukojičić.

Članovi Odbora su **jednoglasno** odlučili da predlože Narodnoj skupštini Republike Srbije da prihvati Predlog zakona o potvrđivanju Konvencije o nadležnosti, merodavnom pravu, priznanju i izvršenju odluka i saradnji u materiji roditeljske odgovornosti i mera za zaštitu dece i da izvestilac Odbora za prava deteta bude Milanka Jevtović Vukojičić.

Sednica je zaključena u 9,45 časova.

SEKRETAR ODBORA PREDSEDNIK ODBORA

Goran Stamenković Maja Gojković